勸農
作者：張嵲
朝代：宋

paragraphs: 奉詔勵農耦，建旟行近郊。
流雲生薄陰，遠色澹平皋。
溪口逾散渙，山遠始岧嶤。
柔荑展翠茵，穹石架長橋。
暫休佳士廬，竹樹干雲霄。
步障疑圍飾，雜花競嫺妖。
粧面羞短垣，兒童驚鼓鐃。
皇恩信廣大，祇事因遊遨。
競識使君車，夫婦雜顛毛。
竟夕不知回，偃月生林梢。
已舉候亭火，猶滯川上橈。
撫已愧民氓，歸思戒屯膏。